C 425/2

Tiivistelmä Euroopan tietosuojavaltuutetun lausunnosta, joka koskee ehdotusta Euroopan parlamentin ja neuvoston direktiiviksi varojen takaisinhankinnasta ja menetetyksi tuomitsemisesta

(2022/C 425/02)

(Koko lausunto on luettavissa englanniksi, ranskaksi ja saksaksi Euroopan tietosuojavaltuutetun verkkosivustolla https://edps.europa.eu)

Euroopan komissio antoi 25. toukokuuta 2022 ehdotuksen Euroopan parlamentin ja neuvoston direktiiviksi varojen takaisinhankinnasta ja menetetyksi tuomitsemisesta, jäljempänä ’ehdotus’.

Ehdotuksen tavoitteena on vahvistaa jäsenvaltioiden toimivaltaisten viranomaisten valmiuksia tunnistaa, jäädyttää ja hallinnoida varoja sekä vahvistaa ja laajentaa menetetyksi tuomitsemista koskevia valmiuksia siten, että ne kattavat kaiken järjestäytyneiden rikollisryhmien harjoittaman rikollisen toiminnan, mikä mahdollistaisi kaikkien asiaankuuluvien varojen menetetyksi tuomitsemisen, ja lisäksi parantaa varojen takaisinhankintaan osallistuvien viranomaisten välistä yhteistyötä.

Euroopan tietosuojavaltuutettu toteaa, että ehdotuksessa kaavailtu henkilötietojen käsittely varojen takaisinhankinnan ja menetetyksi tuomitsemisen yhteydessä voi vaikuttaa asianomaisiin henkilöihin merkittävästi ja sillä voi olla haitallinen vaikutus EU:n perusoikeuskirjassa taattuihin yksilöiden oikeuksiin, mukaan lukien henkilötietojen suojaa koskevaan oikeuteen. Tietosuojavaltuutettu on sen vuoksi tyytyväinen siihen, että ehdotuksessa korostetaan nimenomaisesti sen tärkeyttä, että henkilötietojen suojaaminen varmistetaan unionin lainsäädännön mukaisesti ehdotuksen mukaisen tietojenkäsittelyn yhteydessä.

Euroopan tietosuojavaltuutetulla on kuitenkin epäilyksiä siitä, voivatko Euroopan parlamentin ja neuvoston asetuksen (EU) 2016/794 (1) liitteessä II olevan B osan 2 kohdan c alakohdan v alakohdassa luetellut erityiset henkilötietoryhmät (esim. rikoslaboratorion käyttöön tarkoitetut tunnistetiedot kuten sormenjäljet, DNA-tunniste (joka on saatu DNA:n koodaamattomasta osasta), ääniprofiili, veriryhmä, hammastiedot tai käyttäytymistä koskevat tiedot), joihin ehdotuksessa viitataan, todella olla merkityksellisiä varojen takaisinperinnän yhteydessä ja olisiko niiden oltava käytettävissä rajat ylittävään tietojenvaihtoon varallisuuden takaisin hankinnasta vastaavien toimistojen välillä.

Lisäksi tietosuojavaltuutettu katsoo, että kansallisissa säädöksissä, jolla ehdotettu direktiivi saatetaan osaksi kansallista lainsäädäntöä, olisi nimettävä toimivaltainen viranomainen (tai toimivaltaiset viranomaiset), joka vastaa (jotka vastaavat) jäädytettyä ja menetetyksi tuomittua omaisuutta koskevan rekisterin hallinnoinnista ja toimii (toimivat) siten rekisterinpitäjänä lainvalvontatarkoituksessa käsiteltyjen henkilötietojen suojasta annetun direktiivin 3 artiklan 8 kohdan mukaisesti. Ehdotuksessa olisi myös määriteltävä selkeästi tarkoitukset, joita varten keskitettyihin rekistereihin voidaan suoraan ja välittömästi saada pääsyoikeus ja joita varten rekistereistä voidaan tehdä hakuja.

EU:n elinten ja virastojen kanssa tehtävän yhteistyön osalta tietosuojavaltuutettu muistuttaa, että suunnitellun yhteistyön yhteydessä tapahtuvassa henkilötietojen vaihdossa ja jatkokäsittelyssä on noudatettava tiukasti EU:n tietosuoja-asetuksen IX luvun (2) säännöksiä ja unionin virastojen perustamissäädöksiin sisältyviä erityisiä tietosuojasääntöjä.

1. JOHDANTO

1. Euroopan komissio antoi 25. toukokuuta 2022 ehdotuksen Euroopan parlamentin ja neuvoston direktiiviksi varojen takaisinhankinnasta ja menetetyksi tuomitsemisesta ( 3 ) , jäljempänä ’ehdotus’.

2. Ehdotuksen tavoitteet ovat sen perustelujen ( 4 ) mukaisesti seuraavat: — vahvistetaan toimivaltaisten viranomaisten valmiuksia tunnistaa, jäädyttää ja hallinnoida omaisuutta — vahvistetaan ja laajennetaan menetetyksi tuomitsemista koskevia valmiuksia niin, että ne kattavat kaiken järjestäytyneiden rikollisryhmien harjoittaman rikollisen toiminnan, mikä mahdollistaa kaikkien asianmukaisten varojen menetetyksi tuomitsemisen — parannetaan kaikkien varojen takaisinhankintaan osallistuvien viranomaisten välistä yhteistyötä ja edistetään strategisempaa lähestymistapaa varojen takaisinhankintaan.

3. Euroopan tietosuojavaltuutettu on antanut tämän lausunnon vastaukseksi Euroopan komission 25. toukokuuta 2022 käynnistämään EU:n tietosuoja-asetuksen 42 artiklan 1 kohdan mukaiseen kuulemiseen. Euroopan tietosuojavaltuutettu pitää myönteisenä sitä, että ehdotuksen johdanto-osan 51 kappaleessa viitataan kyseiseen kuulemiseen. Tältä osin tietosuojavaltuutettu panee myös tyytyväisenä merkille, että häntä oli jo aiemmin kuultu epävirallisesti EU:n tietosuoja-asetuksen johdanto-osan 60 kappaleen mukaisesti.

7. PÄÄTELMÄT

22. Edellä esitetyn perusteella Euroopan tietosuojavaltuutettu suosittelee, että (1) ehdotuksen 9 artiklan 1 kohdasta poistettaisiin mahdollisuus vaihtaa liitteessä II olevan B osan 2 kohdan c alakohdan v alakohdassa lueteltuihin erityisiin henkilötietoryhmiin kuuluvia tietoja (esim. rikoslaboratorion käyttöön tarkoitetut tunnistetiedot kuten sormenjäljet, DNA-tunniste (joka on saatu DNA:n koodaamattomasta osasta), ääniprofiili, veriryhmä, hammastiedot tai käyttäytymistä koskevat tiedot), ellei niiden tarpeellisuudelle ja oikeasuhteisuudelle ole vakuuttavia objektiivisia perusteita (2) ehdotuksen 26 artiklassa edellytettäisiin, että jäsenvaltiot määrittävät toimivaltaisen viranomaisen (tai viranomaiset), joka vastaa (jotka vastaavat) rekisterin hallinnoinnista, ja määrittää selkeäksi tarkoitukset, joita varten keskitettyihin rekistereihin voidaan suoraan ja välittömästi saada pääsyoikeus ja joita varten rekistereistä voidaan tehdä hakuja.

Brysselissä 19. heinäkuuta 2022 Wojciech Rafał WIEWIÓROWSKI

(1) Rozporządzenie Parlamentu Europejskiego i Rady (UE) 2016/794 z dnia 11 maja 2016 r. w sprawie Agencji Unii Europejskiej ds. Współpracy Organów Ścigania (Europol), zastępujące i uchylające decyzje Rady 2009/371/WSiSW, 2009/934/WSiSW, 2009/935/WSiSW, 2009/936/WSiSW i 2009/968/WSiSW ( L 135 z 24. toukokuuta 2016, s. 53).

(2) Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EYVL L 295, 21.11.2018, s. 39.).

(3) COM (2022) 245 final.

(4) COM (2022) 245 final, s. 2.